مدابح اليهود فى الراين

مدابح اليهود فى الراين، اتعرفت كمان باسم الهولوكوست الأولانى، هى مدابح حصلت فى منطقة الراين فى المانيا سنة 1096 بعد البابا اوربان التانى ما دشن الحروب الصليبيه فى خطبة كليرمونت فى فرنسا. بعد الخطبه اتجمعت اعداد كبيره من المسيحيين بزعامة قسسه و رهبان رافعين الصلبان من امثال بطرس الناسك و قررو انهم يروحو على الشرق عشان يحاربو المسلمين و ياخدو بيت المقدس منهم. طلعت الجيوش الشعبيه المسيحيه و مشيت ناحية الشرق و فى منطقة الراين فى المانيا هاجمت مجتمعات اليهود و عملت مدابح رهيبه و خيرو اليهود بين التعميد و دخول المسيحيه او القتل، معظم اليهود رفضو دخول المسيحيه و فضلو الموت هما و ولادهم عن انهم يبقو مسيحيين و لجأ كتير من اليهود للانتحار. قتل المسيحيين اليهود فى "سبير" Spier، و "وورمس" Worms، و مينز "Mainz"، و حرقو معبدهم فى مدينة "كولون".

المجتمعات اليهوديه فى غرب اوروبا كانت مميزه عن مجتمعات المسيحيين اللى كانو عدوانيين ضد اليهود و زاد عدائهم ليهم بعد القرن العاشر و بقو بيسموهم "اعداء الرب" و بيطالبو بتعميدهم او قتلهم. بعد خطبة البابا اوربان ابتدا المسيحيين يهاجمو اليهود فى فرنسا و بعت يهود فرنسا ليهود المانيا يحذروهم من الجيوش المسيحيه اللى حا تعدى على المانيا و هى فى طريقا للشرق لكن يهود المانيا ما اخدوش الموضوع بجديه لغاية ما لقو المسيحيين بيهاجمو مجتمعاتهم و بيدبحو فيهم و فى عيالهم من غير رحمه او شفقه.

سولومون بن سيمسون كان فى وورمس وقت المدابح دى و وصفها باسلوب بليغ مؤثر. ابتدا سيمسون الموضوع بقوله: "دلوقتى انا حا احكى عن تطورات الاضطهاد اللى حصل لليهود اللى اتقتلو فى سبيل ربنا".

شوف كمان:
 مدبحة اليهود الكبرى
 مدبحة يورك
 هولوكوست
 معاداة الساميه

 مصادر 
 August C. Krey, The First Crusade, The account of eye-witnesses and participants, Princeton University Press, Princeton 1921
 Edward Peters, The first crusade, The chronicle of Fulcher of Chartres and other source materials, University of Pennsylvania Press, Philadalphia, USA 1998
 Robert Ghazan, European Jewry and the first crusade, University of California Press,
Los Angeles 1996

تصنيف:مدابح
تصنيف:عنف
تصنيف:تعصب دينى